|  |
| --- |
| **UZNESENIE** |
| Európsky hospodársky a sociálny výbor |
| **Spoločné riešenie existenčnej hrozby: sociálni partneri a občianska spoločnosť za zavedenie ambicióznych opatrení v oblasti klímy** |
| \_\_\_\_\_\_\_\_\_\_\_\_\_ |
| Spoločné riešenie existenčnej hrozby: sociálni partneri a občianska spoločnosť za zavedenie ambicióznych opatrení v oblasti klímy |
| Spravodajcovia: **Peter SCHMIDT**  **Isabel CAÑO AGUILAR**  **Sandra PARTHIE**  **Josep PUXEU ROCAMORA**  **Neža REPANŠEK**  **Lutz RIBBE** |

**SK**

|  |  |
| --- | --- |
| Právny základ | článok 50 rokovacieho poriadku  uznesenie |
| Prijaté v pléne | 26/10/2022 |
| Plenárne zasadnutie č. | 573 |
| Výsledok hlasovania (za/proti/zdržalo sa) | 104/1/0 |

**Spoločné riešenie existenčnej hrozby: sociálni partneri a občianska spoločnosť za zavedenie ambicióznych opatrení v oblasti klímy**

Výročné zasadnutie signatárov Rámcového dohovoru Organizácie Spojených národov o zmene klímy (COP27) sa uskutoční od 6. do 18. novembra v egyptskom Šarm aš-Šajchu.

V súlade s oznamom predsedníctva EHSV z 22. februára 2022 EHSV zriadil skupinu ad hoc pre Konferenciu zmluvných strán Rámcového dohovoru Organizácie Spojených národov o zmene klímy s cieľom pripraviť uznesenie EHSV na COP v súlade s prioritami nasledujúcej konferencie zmluvných strán a rokovacími procesmi UNFCCC a s cieľom lepšie oboznámiť celý výbor s procesom UNFCCC a zapojiť ho do rokovaní o zmene klímy.

Skupinu ad hoc tvorí šesť členov zo sekcie NAT a zástupca mládeže, ktorý sa pravidelne zúčastňuje v nadväznosti na stanovisko z vlastnej iniciatívy NAT/788 na tému [Dosiahnuť štruktúrované zapojenie mladých v oblasti klímy a udržateľnosti v rozhodovacom procese EÚ](https://www.eesc.europa.eu/sk/our-work/opinions-information-reports/opinions/towards-structured-youth-engagement-climate-and-sustainability-eu-decision-making-process-own-initiative-opinion). V posledných mesiacoch sa skupina ad hoc stretla s príslušnými organizáciami a inštitúciami, ako sú Európska komisia, Výbor regiónov, kancelária lídrov na vysokej úrovni v oblasti klímy a monitor opatrení v oblasti klímy, ako aj so zástupcami rôznych okruhov občianskej spoločnosti – mladých ľudí, podnikov, poľnohospodárov, odborových zväzov a environmentálnych mimovládnych organizácií – s cieľom vymieňať si informácie a hľadať synergie. Vo všetkých týchto rozhovoroch sa zdôraznila núdzová situácia v oblasti klímy.

Rok 2022 sa stáva rokom, v ktorom zmena klímy spôsobuje extrémne výkyvy počasia prudšie než kedykoľvek predtým. Od vĺn horúčav a požiarov v Európe a častiach južnej Ázie až po katastrofálne záplavy v Pakistane a Bangladéši a dlhotrvajúce sucho vo východnej Afrike, pri ktorom zahynuli tisíce ľudí a milióny ďalších ľudí boli vysídlené alebo na pokraji hladomoru.

V tejto súvislosti sa v nedávnej správe [Medzivládneho panelu o zmene klímy](https://www.ipcc.ch/2022/04/04/ipcc-ar6-wgiii-pressrelease/) (IPCC) uvádza, že na obmedzenie globálneho otepľovania na 1,5 °C musia emisie skleníkových plynov dosiahnuť vrchol „najneskôr do roku 2025“, že emisie sa musia do roku 2030 znížiť o polovicu a že na dosiahnutie tohto cieľa je nevyhnutné výrazné a okamžité zníženie emisií vo všetkých odvetviach. [Súčasné politiky](https://climateactiontracker.org/global/temperatures/) sú však navrhnuté tak, aby sa dosiahlo približne 2,7 °C a súčasné záväzky jednotlivých krajín – *vnútroštátne stanovené príspevky* – obmedzia otepľovanie na 2,4 °C.

Invázia Ruska na Ukrajinu dramaticky skomplikovala už aj tak ekonomicky a sociálne zložitú situáciu. Núdzový stav v oblasti klímy však nepočká. Každé osobitné opatrenie musí byť výnimočné a časovo obmedzené a Európska únia musí urýchliť pretváranie svojej politiky v oblasti energetiky a klímy s cieľom zmierniť krátkodobé otrasy a zároveň napredovať smerom k neodvratnej dekarbonizácii spoločností. Európa musí byť lídrom v opatreniach v oblasti klímy a jej politické opatrenia musia zodpovedať jej ambíciám.

V uznesení, ktoré vypracovali členovia skupiny ad hoc, sa inštitúcie a vlády EÚ vyzývajú, aby v súlade s vedou a vedeckými poznatkami zvýšili ambície v oblasti klímy, pričom sa kladie osobitný dôraz na úlohu organizovanej občianskej spoločnosti v snahe urýchliť opatrenia v oblasti klímy. Sociálnu odolnosť možno posilniť len prostredníctvom posilnenej občianskej spoločnosti, sociálnych aktérov a hnutí na miestnej úrovni.

*Sme poslednou generáciou, ktorá môže zastaviť zmenu klímy, a EHSV ako hlas európskej občianskej spoločnosti by mal zohrávať vedúcu úlohu pri podpore tejto premeny na uhlíkovo neutrálne, inkluzívne a sociálne spravodlivé spoločnosti.*

**POLITICKÉ ODPORÚČANIA EURÓPSKEHO HOSPODÁRSKEHO A SOCIÁLNEHO VÝBORU**

***Ambicióznejšie klimatické ciele v snahe zvládnuť núdzovú situáciu v oblasti klímy a intenzívnejšie opatrenia EÚ v oblasti klímy***

Ako hlas organizovanej občianskej spoločnosti v Európe, ako poradný orgán Európskeho parlamentu, Rady a Komisie a ako súčasť globálnej komunity občianskej spoločnosti,

1. Európsky hospodársky a sociálny výbor (EHSV) poukazuje na to, že Rámcový dohovor Organizácie Spojených národov o zmene klímy (UNFCCC) bol prijatý pred 30 rokmi s konečným cieľom dosiahnuť „stabilizáciu koncentrácií skleníkových plynov v atmosfére na úrovni, ktorá bráni nebezpečnému antropogénnemu zasahovaniu do klimatického systému“ (článok 2), a že tento cieľ sa nedosiahol;
2. poukazuje na to, že Parížska dohoda nás v roku 2015 posunula z kvalitatívneho cieľa dohovoru o zmene klímy – zabrániť zasahovaniu do klímy – na kvantitatívny cieľ: „udržať zvýšenie globálnej priemernej teploty výrazne pod hodnotou 2 °C v porovnaní s hodnotami predindustriálneho obdobia a vynaložiť úsilie na obmedzenie zvýšenia teploty na 1,5 °C v porovnaní s hodnotami predindustriálneho obdobia“[[1]](#footnote-2);
3. zdôrazňuje, že cieľ 1,5 °C nebude stačiť na to, aby sa zabránilo dramatickým dôsledkom zmeny klímy. Ako vyplýva z dôkazov, zmena klímy už mení každý región na celom svete. Exponenciálne narastajú záplavy, suchá, búrky, požiare a vlny horúčav, čo má zničujúce sociálne účinky a každoročne aj miliardové hospodárske dôsledky[[2]](#footnote-3);
4. zdôrazňuje, že sa nachádzame v núdzovej situácii v oblasti klímy a že by sme nemali upúšťať od článku 2 dohovoru napriek tomu, že UNFCCC ho v súčasnosti nedokáže realizovať;
5. je hlboko presvedčený, že politické rozhodnutia musia reagovať na vedu a vedecké poznatky, a poukazuje na to, že IPCC stanovil jasné kritériá: emisie musia dosiahnuť vrchol „najneskôr do roku 2025“[[3]](#footnote-4) a svet musí do roku 2030 znížiť emisie o 45 % v porovnaní s úrovňami z roku 2010, aby sa zachovala možnosť dosiahnuť 1,5 °C;
6. uznáva, že invázia Ruska na Ukrajinu zhoršila už aj tak zložitú situáciu, ktorú charakterizuje inflácia, vysoké ceny energií a potravín a možný nedostatok energie, čo má tvrdý dosah na život občanov a prináša vážne sociálne a hospodárske výzvy, prinajmenšom v krátkodobom horizonte. EHSV sa domnieva, že vzhľadom na súčasnú situáciu sú európske opatrenia v oblasti klímy ešte naliehavejšie a že **nová geopolitická situácia núti EÚ, aby EÚ urýchlene prepracovala svoju politiku v oblasti energetiky a klímy**;
7. je presvedčený, že je potrebné **posilniť Európsku zelenú dohodu** s cieľom dosiahnuť cieľ dekarbonizácie hospodárstva, ďalej znížiť vonkajšiu závislosť, zabezpečiť odolnosť a zintenzívniť spravodlivú transformáciu a že mimoriadne výnimky z dohodnutých cieľov možno udeliť len na obmedzený čas[[4]](#footnote-5); a domnieva sa, že rozvoj otvorenej strategickej autonómie by mal zabezpečiť zníženie závislosti z hľadiska energie, kritických surovín a potravín;
8. dôrazne vyzýva, aby **EÚ prevzala vedúcu úlohu** a vyzýva Európsku komisiu a členské štáty EÚ, aby **aktualizovali vnútroštátne stanovené príspevky** podľa Glasgowského klimatického paktu; požaduje globálne spravodlivé rozdelenie založené na rovnosti, historickej zodpovednosti a schopnostiach;
9. víta rozhodnutia Európskeho parlamentu o ETS[[5]](#footnote-6) a záchytoch uhlíka[[6]](#footnote-7), čo vedie k miernemu zvýšeniu cieľa EÚ v oblasti znižovania emisií, a hoci je toto zvýšenie nedostatočné, predstavuje výzvu na zvýšenie vnútroštátne stanovených príspevkov EÚ;
10. vyjadruje znepokojenie nad skutočnosťou, že mnohé krajiny oznámili dlhodobé plány zamerané na dosiahnutie klimatickej neutrality do roku 2050 alebo do roku 2060, ktoré nie sú podložené zodpovedajúcimi krátkodobými a strednodobými plánmi, a preto vyzýva Európsku komisiu, aby **zintenzívnila diplomatické úsilie EÚ** na presadenie prijatia politických rámcov podobných Európskej zelenej dohode medzinárodným spoločenstvom, a je pripravený podporiť toto úsilie spoluprácou s organizáciami občianskej spoločnosti na celom svete, pričom Agenda 2030 a ciele udržateľného rozvoja by mali určovať smer pre nasledujúce rozhodujúce roky;
11. žiada EÚ, aby ďalej rozvíjala odvetvové prístupy umožňujúce vytvárať individuálne opatrenia alebo „klimatické kluby“, ktoré by sa mohli rozvíjať medzi krajinami s najambicióznejšími akčnými programami v oblasti klímy s cieľom podporiť rýchlejšie opatrenia zo strany iných krajín – využívanie mechanizmu uhlíkovej kompenzácie na hraniciach (CBAM) by mohlo byť nástrojom na tento účel;
12. domnieva sa, že sú potrebné rozhodné a jasne vymedzené opatrenia na to, aby sa článok 6 Parížskej dohody mohol uplatniť v praxi a aby sa doplnil súbor parížskych pravidiel, ktorým sa stanovuje rámec pre dobrovoľnú medzinárodnú spoluprácu krajín s cieľom znížiť emisie v snahe splniť svoje záväzky, čím sa predíde niektorým z nástrah týkajúcich sa dvojitého započítania alebo riziku falošných kreditov za znižovanie emisií;

***Preskúmanie nášho súčasného hospodárskeho modelu s cieľom účinne riešiť zmierňovanie zmeny klímy a adaptáciu na ňu a zabezpečenie primeraného prístupu k financovaniu opatrení v oblasti zmeny klímy***

1. zdôrazňuje, že na urýchlenie prechodu na klimaticky neutrálnu spoločnosť musíme **preskúmať náš súčasný hospodársky model** s cieľom prehodnotiť spôsob, akým spotrebúvame a vyrábame, a spôsob, akým si ceníme dostatočnosť, a vyzýva EÚ, aby pre ľudí a planétu navrhla novú víziu prosperity založenú na zásadách environmentálnej udržateľnosti, práve na dôstojný život a ochrane sociálnych hodnôt[[7]](#footnote-8);
2. navrhuje **nový rámec riadenia** na rozvoj týchto transformačných zmien a nabáda vlády a regionálne samosprávy, aby vytvorili **komisie pre spravodlivú transformáciu**, ktoré umožnia sociálnym partnerom a organizáciám občianskej spoločnosti vrátane mládežníckych organizácií, poskytovať odporúčania a prerokúvať a rozvíjať národné a regionálne plány spravodlivej transformácie[[8]](#footnote-9) ; domnieva sa, že existujúce iniciatívy na riešenie sociálnych výziev zelenej transformácie sú naďalej roztrieštené[[9]](#footnote-10);
3. je presvedčený, že rýchly prechod na dekarbonizované hospodárstvo bude mať za následok obrovské výzvy pre občanov, pracovníkov, podniky a regióny, najmä tie, ktoré sú najviac závislé od sektorov a priemyselných odvetví s vysokými emisiami uhlíka[[10]](#footnote-11), a že **vnútroštátne stanovené príspevky by mali zahŕňať podrobné mapovanie** a analýzu vplyvu transformácie na zamestnanosť a zručnosti v krajine, jednotlivých regiónoch a odvetviach, vrátane subdodávateľov a nadväzujúcich hodnotových reťazcov, **spolu s národnými plánmi zamestnanosti a stratégiami spravodlivej transformácie**[[11]](#footnote-12) na základe zásady MOP týkajúcej sa spravodlivej transformácie; preto podporuje návrh Konferencie o budúcnosti Európy[[12]](#footnote-13) zabezpečiť spravodlivú transformáciu, ktorá chráni pracovníkov a pracovné miesta prostredníctvom riadneho financovania transformácie a ďalšieho výskumu;
4. zdôrazňuje, že zodpovednosť súkromného sektora za dosiahnutie cieľa dekarbonizácie si bude vyžadovať rýchlu transformáciu systémov v bezprecedentnom rozsahu, a poukazuje na to, že súkromný sektor zohráva v tomto procese kľúčovú úlohu;
5. uznáva výrazné a rôznorodé úsilie podnikov a podnikateľov v celej EÚ o vývoj obchodných riešení na zmiernenie výziev súvisiacich so zmenou klímy a adaptáciu na ne, a domnieva sa, že inovatívne a zodpovedné obchodné modely by mali riešiť zmenu klímy zameraním sa na merateľné ciele udržateľnosti vrátane zníženia spotreby vody, energie alebo chemických látok;
6. vyjadruje znepokojenie nad tým, že znižovanie emisií skleníkových plynov v EÚ prináša zvýšenie emisií v zahraničí, aby sa uspokojila spotreba EÚ, čo vedie k **účinkom presahovania skleníkových plynov**[[13]](#footnote-14), a domnieva sa, že prístup EÚ v oblasti zisťovania skleníkových plynov musí zahŕňať emisie skleníkových plynov súvisiace s dovážanými výrobkami, že prioritou musí byť oddelenie sociálno-ekonomického pokroku od negatívnych domácich a importovaných vplyvov na klímu a biodiverzitu a že mechanizmus uhlíkovej kompenzácie na hraniciach je podporným opatrením na dosiahnutie tohto cieľa;
7. konštatuje, že **strata biodiverzity a zmena klímy sa navzájom posilňujú**, ako zdôrazňuje vedecká obec, požaduje holistický prístup k opatreniam v oblasti životného prostredia, ktoré sa zameriavajú na súvislosť medzi stratou biodiverzity a zmenou klímy, a navrhuje preskúmať a zväčšiť rozlohu chránených oblastí a úsilie o ochranu zostávajúcich prírodných zdrojov v rámci stratégie EÚ v oblasti biodiverzity do roku 2030[[14]](#footnote-15);
8. vyjadruje znepokojenie nad skutočnosťou, že vplyv zmeny klímy neúmerne postihuje najzraniteľnejšie osoby a že komunity, ktoré sú najmenej zodpovedné za globálne emisie, čelia najhorším dôsledkom a nie vždy majú zdroje na ich zvládnutie;
9. **poukazuje na to, že adaptačné kroky** sú čoraz dôležitejšie, keďže sa čoraz častejšie vyskytujú abnormálne klimatické udalosti, a že je nevyhnutné lepšie predvídať vplyvy zmeny klímy; zdôrazňuje, že Parížska dohoda vyzdvihuje význam procesov plánovania adaptácie na národnej úrovni tým, že zaväzuje všetky krajiny, aby podávali správy o dosiahnutom pokroku. Naliehavo žiada, aby sa zefektívnila inkluzívnosť s cieľom zabrániť prehlbovaniu existujúcich nerovností;
10. požaduje zvýšenie celkových príspevkov na financovanie opatrení v oblasti klímy zo strany rozvinutých krajín s **„rovnakým dôrazom“ na financovanie zmierňovania a adaptácie**, keďže bez dodatočných financií na adaptáciu bude plánovanie a vykonávanie adaptácie obmedzené, najmä v rozvojových krajinách; požaduje ďalšie kroky na zabezpečenie dodržiavania tejto zásady, keďže zmiernenie bráni prehĺbeniu klimatickej krízy pre budúce generácie, zatiaľ čo adaptácia súčasné a budúce generácie chráni pred extrémnymi poveternostnými javmi spôsobenými už existujúcou zmenou klímy[[15]](#footnote-16), a pripomína, že financovanie vyčlenené na adaptáciu na zmenu klímy v súčasnosti predstavuje len 25 % celosvetového objemu financovania na boj proti zmene klímy a že predchádzajúce záväzky zvýšiť do roku 2025 financovanie adaptácie na 40 % sa neplnia[[16]](#footnote-17);
11. víta príspevok Komisie do **adaptačného fondu** vo výške 100 miliónov EUR, pričom naliehavo vyzýva členské štáty EÚ, aby do roku 2025 zdvojnásobili financovanie adaptácie v porovnaní s úrovňami z roku 2019, a vyzýva na ďalšie úsilie o splnenie cieľa plánu realizácie vo výške 100 miliárd USD. Zdôrazňuje skutočnosť, že v súčasnosti neexistuje žiadny globálny finančný nástroj na kompenzáciu strát a škôd, ktoré títo ľudia znášajú, a naliehavo vyzýva členské štáty EÚ a Komisiu, aby sa zaviazali zaviesť **„nástroj pre straty a škody“** s cieľom napraviť dôsledky zmeny klímy;
12. domnieva sa, že v rámci opatrení v oblasti klimatickej spravodlivosti musia vlády a inštitúcie EÚ vypracovať **výhľadovú a komplexnú európsku migračnú a azylovú politiku**, ktorá poskytne ochranu osobám vysídleným v dôsledku zmeny klímy, počnúc formálnym uznaním klimatických utečencov;

***Podpora účinných odvetvových opatrení na dosiahnutie klimatickej neutrality***

1. zdôrazňuje, že **obehové hospodárstvo** a biohospodárstvo umožňujú rozvoj novej vízie prosperity pre ľudí a je potrebné ich ďalej zrýchliť[[17]](#footnote-18), pričom poukazuje na to, že stratégie obehového hospodárstva uplatňované vo všetkých odvetviach a krajinách majú potenciál znížiť globálne emisie skleníkových plynov o 39 %[[18]](#footnote-19); vyjadruje znepokojenie nad tým, že napriek významnému procesu modernizácie právnych predpisov, ktorý sa začal v roku 2015 prostredníctvom prvého akčného plánu EÚ pre obehové hospodárstvo, dosahuje obehovosť v EÚ len približne 12 %, a domnieva sa, že ďalší pokrok možno dosiahnuť len zapojením všetkých zložiek občianskej spoločnosti, najmä v záujme prekonať zostávajúce politické, kultúrne, infraštruktúrne, riadiace a finančné prekážky[[19]](#footnote-20);
2. žiada, aby sa transformačné stratégie na zavedenie **udržateľných potravinových systémov** riadne začlenili do vnútroštátne stanovených príspevkov, a uznáva, že zatiaľ čo mnohé krajiny vo svojich vnútroštátne stanovených príspevkoch uvádzajú potenciál poľnohospodárstva v oblasti zmierňovania a adaptácie, veľmi málo si stanovilo ciele vo vzťahu k iným fázam potravinového systému[[20]](#footnote-21), čo otvára veľký priestor pre nevyužité príležitosti[[21]](#footnote-22); opakuje svoje odporúčania prijať komplexné potravinové politiky, ako je stratégia „z farmy na stôl“, vrátane opatrení v oblasti klímy a zabezpečiť štruktúrované zapojenie zainteresovaných strán v celom potravinovom dodávateľskom reťazci[[22]](#footnote-23) a na všetkých úrovniach riadenia, najmä postaviť výrobcov do centra poľnohospodárskych stratégií a zapojiť ich do tvorby politík;
3. vyjadruje znepokojenie nad situáciou v Afrike, ktorá prispela k celosvetovým emisiám menej ako 4 %, ale neúmerne k tomu predstavuje jeden z najzraniteľnejších regiónov na svete. **Vzhľadom na to, že COP27 sa koná v Afrike, dôrazne žiada EÚ, aby uprednostňovala finančné a technické zdroje a zdroje na budovanie kapacít pre Afriku** s cieľom podporiť záväzok kontinentu prijatý na konferencii COP21 v Paríži a aby zohľadnila skutočnosť, že väčšina afrických vnútroštátne stanovených príspevkov obsahuje ciele v oblasti zmierňovania a adaptácie, ktoré sú podmienené získaním primeranej medzinárodnej podpory, čím sa otvára otázka ochrany vysoko hodnotných ekosystémov, ako sú lesy alebo savany, a ťažba fosílnych palív;
4. vyzýva na okamžité zastavenie **dotácií na fosílne palivá**, víta oznámenie o pláne REPowerEU, keďže predstavuje riešenia v súlade s cieľmi zelenej dohody a európskej energetickej únie[[23]](#footnote-24)[[24]](#footnote-25), a domnieva sa, že vlády musia poskytnúť rámec pre investície do prelomových technológií v oblastiach, ako je energetická efektívnosť a výroba energie z obnoviteľných zdrojov, a to prostredníctvom podpory výskumu, inovácií a vývoja, a že nariadenie by malo byť navrhnuté tak, aby umožňovalo a posilnilo rozvoj nových technológií a ich uvádzanie na trh vrátane opatrení na strane dopytu s cieľom vytvoriť vedúce trhy a stimulovať spotrebu nízkouhlíkových produktov[[25]](#footnote-26);
5. víta digitálne riešenia umožňujúce ochranu životného prostredia a prechod na udržateľnosť v doprave, energetických systémoch, budovách, poľnohospodárstve a iných odvetviach, ale zároveň **konštatuje, že celková digitalizácia zatiaľ neprispela k zníženiu dopytu po energii a emisií uhlíka**, a preto zdôrazňuje potrebu podporných politík na zmiernenie odrazového a indukčného efektu[[26]](#footnote-27);
6. zdôrazňuje, že zmena klímy má vážne dôsledky aj pre podniky, najmä MSP, ako je prerušenie dodávateľských reťazcov a škody na výrobných miestach v dôsledku extrémnych poveternostných javov, a núti ich, aby niekedy vykonali nákladné zmeny svojich obchodných a prevádzkových modelov, ako aj investície s cieľom vyrovnať sa s regulačnými alebo inými požiadavkami; domnieva sa, že **by sa malo podporovať včasné zavádzanie nových udržateľných obchodných modelov**, aby sa zabezpečilo, že ich inovácie nebudú viesť ku konkurenčnému znevýhodneniu;
7. zdôrazňuje, že podpora súkromného sektora musí rešpektovať zásady spravodlivého prístupu k finančným nástrojom MSP a mala by byť založená výlučne na cieľoch v oblasti klímy[[27]](#footnote-28) a že bude potrebná rozsiahla činnosť v rámci hodnotových reťazcov a medziodvetvová spolupráca;
8. domnieva sa, že harmonizácia a normalizácia sú kľúčom k dosiahnutiu celoodvetvovej škálovateľnosti riešení prostredníctvom technológií, zlepšovania zručností a regulácie, ktoré by mali vlády krajín EÚ podporovať na medzinárodnej úrovni, a že pre MSP bude kľúčové najmä získať sprievodné nástroje a naplniť budovanie kapacít s cieľom splniť nové požiadavky a zlepšiť prístup na trh v EÚ;

***Posilnenie postavenia občianskej spoločnosti v záujme urýchlenia opatrení v oblasti klímy a výzva na vytvorenie nového rámca riadenia***

1. zdôrazňuje, že rozsah potrebných opatrení si vyžaduje integrované viacúrovňové politiky a medziodvetvové riešenia so skutočným zapojením občianskej spoločnosti, a preto navrhuje, aby sa v záujme týchto transformačných zmien vytvoril **nový rámec riadenia**;
2. zastáva názor, že **na pracoviskách** by tento nový rámec riadenia mal zaručiť sociálny dialóg zabezpečením práv a účasti pracovníkov a posilnením kolektívnych zmlúv;
3. zastáva názor, že by sa mal posilniť aj **širší dialóg** so zapojením regiónov, vidieckych komunít a miest, sociálnych partnerov, družstiev a občianskej spoločnosti s cieľom zaistiť sociálnu spravodlivosť a dôveryhodnosť a priznať osobitný význam záväzku, že sa na nikoho nezabudne, osobitný význam[[28]](#footnote-29). Uľahčenie prístupov orientovaných na výrobcov-spotrebiteľov môže napríklad urýchliť prechod na čistejší energetický systém, priniesť nové hospodárske modely a pomôcť chrániť najzraniteľnejšie skupiny našej spoločnosti, aby napríklad neboli odrezané od tepla, svetla a informačných technológií;
4. je pevne presvedčený, že **je potrebné skutočne podporovať a podnecovať iniciatívy zdola nahor a iniciatívy na miestnej úrovni** s cieľom urýchliť zmiernenie zmeny klímy a adaptáciu na ňu a posilniť sociálnu odolnosť, aby sa mohol využiť potenciál kultúry spolupráce a riešení zdola nahor. Domnieva sa, že rovnako nevyhnutné je viac investovať do sociálnej inovácie v snahe presadiť kultúrne a spoločenské zmeny potrebné na to, aby sa ochrana klímy stala súčasťou každodenného života podnikov, orgánov verejnej správy a domácností;
5. zastáva názor, že k **rodovému hľadisku** by sa nemalo pristupovať ako k samostatnej a izolovanej problematike, ale malo by sa považovať za zásadnú otázku, aby **sa zamedzilo rodovo necitlivým opatreniam a politikám**. Zmena klímy nemá rovnaký dosah na všetky skupiny obyvateľstva a ak politiky v oblasti zmeny klímy nebudú správne navrhnuté, môže vďaka nim táto nespravodlivosť a nevyváženosť pretrvať. Napríklad nerovnaká účasť žien na rozhodovacích procesoch a trhoch práce zhoršuje nerovnosti a často bráni ženám v tom, aby sa plne podieľali na plánovaní, tvorbe politiky a zavádzaní opatrení v oblasti klímy[[29]](#footnote-30);
6. je presvedčený, že medzigeneračný rozmer týchto zmien sa najlepšie zohľadní intenzívnejšou **angažovanosťou mladých ľudí** v rozhodovacích procesoch, od prípravy legislatívnych návrhov a iniciatív až po vykonávanie, monitorovanie a nadväzujúce opatrenia[[30]](#footnote-31). EHSV preto od roku 2021 vysiela v rámci oficiálnej delegácie EÚ na zasadnutia konferencie zmluvných strán UNFCCC aj mládežníckeho delegáta a zasadzuje sa za väčšie zohľadnenie názorov mladých ľudí a mládežníckych organizácií v práci výboru. EHSV dôrazne odporúča, aby podobný prístup zaujali aj zmluvné strany a ostatné zainteresované subjekty;
7. uznáva úlohu **pôvodných obyvateľov**, ktorí sú v boji proti zmene klímy v prvej línii. Pôvodní obyvatelia spravujú viac ako 80 % zostávajúcej biodiverzity našej planéty[[31]](#footnote-32). Víta ich rastúcu angažovanosť v klimatickej politike a naliehavo žiada zmluvné strany, aby ich aktívne zapojili do zavádzania opatrení v oblasti klímy;
8. EHSV sa zaväzuje, že podnikne potrebné kroky na zavedenie uvedených politických odporúčaní do praxe.

V Bruseli 26. októbra 2022

Christa SCHWENG

predsedníčka Európskeho hospodárskeho a sociálneho výboru

\_\_\_\_\_\_\_\_\_\_\_\_\_

1. [Parížska dohoda](https://unfccc.int/sites/default/files/resource/parisagreement_publication.pdf). [↑](#footnote-ref-2)
2. Zdroj: [Economic losses from weather and climate-related extremes in Europe reached around half a trillion euros over past 40 years – European Environment Agency](https://www.eea.europa.eu/highlights/economic-losses-from-weather-and); [New report: World counts the cost of a year of climate breakdown – UK charity fighting global poverty | Christian Aid | Media Centre](https://mediacentre.christianaid.org.uk/counting-the-cost/); [The Costs of Extreme Weather Events Caused by Climate Change - CMCC](https://www.cmcc.it/lectures_conferences/the-costs-of-extreme-weather-events-caused-by-climate-change#:~:text=We%20estimate%20that%20climate%20change,such%20as%20DICE%20and%20FUND.); [Billion-Dollar Weather and Climate Disasters | National Centers for Environmental Information (NCEI)](https://www.ncei.noaa.gov/access/billions/). [↑](#footnote-ref-3)
3. [Climate Change 2022: Mitigation of Climate Change | IPCC](https://www.ipcc.ch/report/ar6/wg3/). [↑](#footnote-ref-4)
4. Uznesenie EHSV na tému [Vojna na Ukrajine a jej hospodárske, sociálne a environmentálne dôsledky](https://www.eesc.europa.eu/sk/documents/resolution/war-ukraine-and-its-economic-social-and-environmental-impact). [↑](#footnote-ref-5)
5. [Zmena klímy: EÚ má konať rýchlejšie a stať sa energeticky nezávislou](https://www.europarl.europa.eu/news/sk/press-room/20220616IPR33219/zmena-klimy-eu-ma-konat-rychlejsie-a-stat-sa-energeticky-nezavislou). [↑](#footnote-ref-6)
6. [Fit for 55: Parliament agrees to higher EU carbon sink ambitions by 2030](https://www.europarl.europa.eu/news/sk/press-room/20220603IPR32133/fit-for-55-parliament-agrees-to-higher-eu-carbon-sink-ambitions-by-2030). [↑](#footnote-ref-7)
7. Stanovisko EHSV na tému *Udržateľné hospodárstvo, ktoré potrebujeme*, [Ú. v. EÚ C 106, 31.3.2020, s. 1](https://eur-lex.europa.eu/LexUriServ/LexUriServ.do?uri=OJ:C:2020:106:SOM:SK:HTML). [↑](#footnote-ref-8)
8. Stanovisko EHSV na tému *„Fit for 55“: plnenie cieľa EÚ v oblasti klímy do roku 2030 na ceste ku klimatickej neutralite*,   
   [Ú. v. EÚ C 275, 18.7.2022, s. 101](https://eur-lex.europa.eu/LexUriServ/LexUriServ.do?uri=OJ:C:2022:275:SOM:SK:HTML). [↑](#footnote-ref-9)
9. Stanovisko EHSV na tému [*Sociálny dialóg počas ekologickej transformácie*](https://www.eesc.europa.eu/sk/our-work/opinions-information-reports/opinions/social-dialogue-within-green-transition) *(zatiaľ neuverejnené v úradnom vestníku)*. [↑](#footnote-ref-10)
10. Stanovisko EHSV na tému *„Fit for 55“: plnenie cieľa EÚ v oblasti klímy do roku 2030 na ceste ku klimatickej neutralite*,   
    [Ú. v. EÚ C 275, 18.7.2022, s. 101](https://eur-lex.europa.eu/LexUriServ/LexUriServ.do?uri=OJ:C:2022:275:SOM:SK:HTML)[.](https://www.eesc.europa.eu/sk/our-work/opinions-information-reports/opinions/fit-55-delivering-eus-2030-climate-target-way-climate-neutrality) [↑](#footnote-ref-11)
11. Stanovisko EHSV na tému *„Fit for 55“: plnenie cieľa EÚ v oblasti klímy do roku 2030 na ceste ku klimatickej neutralite*,   
    [Ú. v. EÚ C 275, 18.7.2022, s. 101](https://eur-lex.europa.eu/LexUriServ/LexUriServ.do?uri=OJ:C:2022:275:SOM:SK:HTML). [↑](#footnote-ref-12)
12. [Konferencia o budúcnosti Európy – odporúčania prijaté panelovou diskusiou európskych občanov](https://prod-cofe-platform.s3.eu-central-1.amazonaws.com/yrxmcjurtxgv7ststz3rsqtxiubh). [↑](#footnote-ref-13)
13. [Správa o udržateľnom rozvoji Európy 2021 – SDSN Europe](https://sdsn.eu/2021-europe-sustainable-development-report/). [↑](#footnote-ref-14)
14. Pripravované stanovisko EHSV (NAT/841) na tému [*Ochrana cieľov obnovy biodiverzity v rámci stratégie EÚ v oblasti biodiverzity*](https://www.eesc.europa.eu/sk/our-work/opinions-information-reports/opinions/nature-restoration-targets-under-eu-biodiversity-strategy). [↑](#footnote-ref-15)
15. Pozri stanovisko EHSV na tému *Budovanie Európy odolnej proti zmene klímy – nová stratégia EÚ pre adaptáciu na zmenu klímy*, [Ú. v. EÚ C 374, 16.9.2021, s. 84](https://eur-lex.europa.eu/LexUriServ/LexUriServ.do?uri=OJ:C:2021:374:SOM:SK:HTML). [↑](#footnote-ref-16)
16. [António Guterres: 50% of All Climate Finance Needed for Adaptation](https://unfccc.int/news/antonio-guterres-50-of-all-climate-finance-needed-for-adaptation). [↑](#footnote-ref-17)
17. Stanovisko EHSV na tému *Vytváranie synergie medzi rôznymi plánmi obehového hospodárstva*, [Ú. v. EÚ C 14 15.1.2020, s. 29](https://eur-lex.europa.eu/LexUriServ/LexUriServ.do?uri=OJ:C:2020:014:SOM:SK:HTML). [↑](#footnote-ref-18)
18. Circularity Gap Report 2021 [Climate Change Mitigation through the Circular Economy](https://assets.website-files.com/5d26d80e8836af2d12ed1269/61657f127a13715bb8744ec3_Climate%20Change%20Mitigation%20Through%20the%20Circular%20Economy%20-%20STAP%20-%20report.pdf). [↑](#footnote-ref-19)
19. Pozri stanovisko EHSV na tému *Budovanie Európy odolnej proti zmene klímy – nová stratégia EÚ pre adaptáciu na zmenu klímy*, [Ú. v. EÚ C 374, 16.9.2021, s. 84](https://eur-lex.europa.eu/LexUriServ/LexUriServ.do?uri=OJ:C:2021:374:SOM:SK:HTML). [↑](#footnote-ref-20)
20. [Enhancing NDCs For Food Systems - recommendations for decision-makers | NDC Action Project](https://www.unep.org/ndc/resources/report/enhancing-ndcs-food-systems-recommendations-decision-makers). [↑](#footnote-ref-21)
21. Stanovisko EHSV na tému  *Potravinová bezpečnosť a udržateľné potravinové systémy*, [Ú. v. EÚ C 194, 4.3.2022, s. 72](https://eur-lex.europa.eu/LexUriServ/LexUriServ.do?uri=OJ:C:2022:194:SOM:SK:HTML). [↑](#footnote-ref-22)
22. Stanovisko EHSV na tému *„Z farmy na stôl“: udržateľná potravinová stratégia*, [Ú. v. EÚ C 429, 11.12.2020, s. 268](https://eur-lex.europa.eu/LexUriServ/LexUriServ.do?uri=OJ:C:2020:429:SOM:SK:HTML). [↑](#footnote-ref-23)
23. Pozri stanovisko EHSV na tému *Klimatická spravodlivosť*, [Ú. v. EÚ C 81, 2.3.2018, s. 22](https://eur-lex.europa.eu/LexUriServ/LexUriServ.do?uri=OJ:C:2018:081:SOM:SK:HTML); a na tému *Budovanie Európy odolnej proti zmene klímy – nová stratégia EÚ pre adaptáciu na zmenu klímy*, [Ú. v. EÚ C 374, 16.9.2021, s. 84](https://eur-lex.europa.eu/LexUriServ/LexUriServ.do?uri=OJ:C:2021:374:SOM:SK:HTML). [↑](#footnote-ref-24)
24. Stanovisko EHSV na tému *REPowerEU: spoločné európske pravidlá pre cenovo dostupnejšiu, bezpečnejšiu a udržateľnejšiu energiu*, [Ú. v. EÚ 323, 26.8.2022, s. 123](https://eur-lex.europa.eu/legal-content/SK/TXT/?uri=CELEX:52022AE1686&qid=1663579575615). [↑](#footnote-ref-25)
25. Stanovisko EHSV na tému *„Fit for 55“: plnenie cieľa EÚ v oblasti klímy do roku 2030 na ceste ku klimatickej neutralite*,   
    [Ú. v. EÚ C 275, 18.7.2022, s. 101](https://eur-lex.europa.eu/LexUriServ/LexUriServ.do?uri=OJ:C:2022:275:SOM:SK:HTML). [↑](#footnote-ref-26)
26. Stanovisko EHSV na tému *Digitalizácia a udržateľnosť – status quo a potrebné kroky z hľadiska občianskej spoločnosti*,   
    [Ú. v. EÚ C 429, 11.12.2020, s. 187](https://eur-lex.europa.eu/LexUriServ/LexUriServ.do?uri=OJ:C:2020:429:SOM:SK:HTML). [↑](#footnote-ref-27)
27. Stanovisko EHSV na tému *„Fit for 55“: plnenie cieľa EÚ v oblasti klímy do roku 2030 na ceste ku klimatickej neutralite*,   
    [Ú. v. EÚ C 275, 18.7.2022, s. 101](https://eur-lex.europa.eu/LexUriServ/LexUriServ.do?uri=OJ:C:2022:275:SOM:SK:HTML). [↑](#footnote-ref-28)
28. Stanovisko EHSV na tému *„Fit for 55“: plnenie cieľa EÚ v oblasti klímy do roku 2030 na ceste ku klimatickej neutralite*,   
    [Ú. v. EÚ C 275, 18.7.2022, s. 101](https://eur-lex.europa.eu/LexUriServ/LexUriServ.do?uri=OJ:C:2022:275:SOM:SK:HTML). [↑](#footnote-ref-29)
29. [*2020 Pocket Guide to Gender Equality under the UNFCCC*, WEDO](https://wedo.org/2020-pocket-guide-to-gender-equality-under-the-unfccc/). [↑](#footnote-ref-30)
30. Pripravované stanovisko EHSV (NAT/788) na tému [*Dosiahnuť štruktúrované zapojenie mladých v oblasti klímy a udržateľnosti v rozhodovacom procese EÚ*](https://www.eesc.europa.eu/sk/our-work/opinions-information-reports/opinions/towards-structured-youth-engagement-climate-and-sustainability-eu-decision-making-process-own-initiative-opinion). [↑](#footnote-ref-31)
31. [*Indigenous peoples defend Earth's biodiversity – but they're in danger*](https://www.nationalgeographic.com/environment/article/can-indigenous-land-stewardship-protect-biodiversity-). [↑](#footnote-ref-32)